รัฐบาลไทย-ข่าวทำเนียบรัฐบาล-ได้เวลาเกษตรกรมันสำปะหลัง เฮ! จุรินทร์ เร่งช่วยประกันรายได้ รุดจ่ายเงินส่วนต่าง 1 ธันวาคม 2562
วันจันทร์ที่ 28 ตุลาคม 2562
ได้เวลาเกษตรกรมันสําปะหลัง เฮ! จุรินทร์ เร่งช่วยประกันรายได้ รุดจ่ายเงินส่วนต่าง 1 ธันวาคม 2562
นายจุรินทร์ ลักษณวิศิษฏ์  รองนายกรัฐมนตรี และรัฐมนตรีว่าการกระทรวงพาณิชย์ นํา ประชุม 3 ฝ่ายเคาะประกันรายได้มันสําปะหลัง เดินหน้าช่วยเกษตรกรทั้งมาตรการหลักและเสริม
โดยตั้งแต่เวลา 14.30 - 16.00 น. การประชุมหารือแนวทางการประกันรายได้เกษตรกรผู้ปลูกมันสําปะหลัง ปี 2562/63 นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธาน ณ ห้องประชุมเวสสุวรรณ ชั้น 3 อาคารเฉลิมพระเกียรติพัชรกิติยาภา สํานักงานเทศบาลนครอุดรธานี อําเภอเมือง จังหวัดอุดรธานี
ภายหลังการประชุมนายจุรินทร์ กล่าวว่า วันนี้ได้ร่วมกันกําหนดรายละเอียดของนโยบายประกันรายได้เกษตรกรมันสําปะหลัง มีมติให้ความเห็นชอบร่วมกันสําหรับการนับหนึ่งนโยบายประกันรายได้ดังนี้
ประการที่หนึ่งจะมีการประกันรายได้ที่กิโลกรัมละ 2.50 บาท ที่เชื้อแป้งที่ 25% ประการที่สอง ประกันรายได้ครัวละไม่เกิน 100 ตัน
ประการที่สาม ก็คือจะใช้เกณฑ์ราคาอ้างอิงเรื่องไปเป็นตัวกําหนดรายได้ที่ปรับเรื่องกําหนดตัวเลขส่วนต่างโดยจะใช้ราคาตลาดของราคาหัวมันสดที่ลานมันแป้งเฉลี่ยย้อนหลัง 30 วันเป็นตัวเลขราคาอ้างอิง
ประการที่สี่ เกษตรกรทุกรายสามารถเข้าร่วมโครงการได้โดยไปขึ้นทะเบียนกับกรมส่งเสริมการเกษตร กระทรวงเกษตรและสหกรณ์ โดยขึ้นทะเบียนตามความเป็นจริงต้องแจ้งชัดเจนว่าปลุกมันกี่ไร่ จะเก็บเกี่ยวช่วงไหนอย่างไร ตามความเป็นจริง ประการที่ห้า กําหนดจ่ายเงินส่วนต่างงวดแรกในวันที่ 1 ธันวาคม 2562 โดยจ่ายหกงวดในฤดูกาลผลิตปีนี้ ทุกเดือนจนหมดจํานวนเกษตรกรที่ขึ้นทะเบียน และประการสุดท้าย วงเงินที่ใช้ร่วมกันประมาณ 9,400 ล้านบาท
" ตั้งใจจะเอาเรื่องมาหารือวันที่ 11 พย.ก่อนเข้าประชุมคณะรัฐมนตรีในวันที่ 12 พฤศจิกายน 2562 ตอนที่คณะรัฐมนตรี ไปประชุมสัญจรที่จังหวัดกาญจนบุรี เมื่อคณะรัฐมนตรีให้ความเห็นชอบก็จะสามารถจ่ายเงินส่วนต่างแรกในวันที่ 1 ธันวาคม 2562 " นายจุรินทร์ กล่าว
นอกจากนั้นนายจุรินทร์ กล่าวว่ายังมีมาตรการเสริมสําคัญสําคัญอีกหลายประเด็นก็คือส่งเสริมให้มีการใช้มันสําปะหลังในประเทศมากขึ้นทั้งทําพลาสติกชีวภาพ ซึ่งประเทศของเราจะเดินไปในแนวทางนี้มากขึ้นเพื่อรักษาสภาพสิ่งแวดล้อมรวมทั้งนําไปใช้ทําพลังงานในรูปแบบต่างๆเช่น เอทานอลเป็นต้น จะมีการเร่งรัดส่งผลิตภัณฑ์เอกชนเพื่อเร่งรัดส่งเสริมการส่งออกมันสําปะหลังของไทยไปในตลาดต่างประเทศ เช่น ที่ตนได้นําคณะเอกชนไปขายมันสําปะหลังที่จีน เมื่อไม่นานมานี้แล้วประสบความสําเร็จพอสมควรเพราะปีที่แล้วจีนนําเข้ามันจากประเทศไทย 3,000,000 ตัน แต่ที่ไปสามารถขายได้ 2,600,000 ตัน มูลค่าประมาณ 18,000 ล้านบาท
นอกจากตลาดจีนแล้วไปตลาดอินเดียเนื่องจากอินเดีย เริ่มที่จะไม่ใช้พลาสติกจริง เพื่อแก้ปัญหาสิ่งแวดล้อมโดยต่อไปนี้จะต้องใช้วัตถุดิบทางชีวภาพโดยเฉพาะมันสําปะหลังมาทําถุงพลาสติก และทําหีบห่อ โดยอินเดียมีประชากร 1,300 ล้านคน โดยต้องใช้สิ่งเหล่านี้ทดแทนพลาสติกมหาศาลถือเป็นโอกาสที่ดีอย่างยิ่งสําหรับผู้ส่งออกมันสําปะหลังไทย
แล้วจะไปบุกตลาดตุรกีและนิวซีแลนด์ เนื่องจากสองประเทศนี้มีความต้องการใช้อาหารสัตว์จํานวนมากแต่ยังไม่รู้ที่ใช้มันสําปะหลังไปทําเป็นอาหารสัตว์ โดยจะเชิญผู้ผลิตอาหารสัตว์ของตุรกีและนิวซีแลนด์มาดูงานการทําด้วยมันสําปะหลังของไทย รวมทั้งตลาดเกาหลีและตลาดอื่นๆเป็นต้น
และจะเร่งรัดเรื่องการนําเข้ามันสําปะหลังจากประเทศเพื่อนบ้านเพื่อให้มันสําปะหลังราคาตกโดยไม่จําเป็น ต้องมีมาตรการภายในดําเนินการต่อไปให้มีผลอย่างเป็นรูปธรรม กับรอติดตามภาวะมันสําปะหลังในประเทศที่จะออกมาตรการเสริม เช่น ชะลอการขุด หรือชดเชยการขุด มาตรการอื่นๆที่จะช่วยส่งเสริมการผลิตต่อไปเป็นต้น ต่อมาคือสถานการณ์มันสําปะหลังทั้งตลาดในประเทศ และต่างประเทศจําเป็นที่จะต้องติดตามอย่างใกล้ชิด จึงเป็นที่มาถึงได้ทําตามความเห็นของภาคเอกชนที่จะจัดตั้งวอร์รูมมันสําปะหลังเพื่อติดตามอย่างใกล้ชิดและเสนอทางออกเพื่อประโยชน์ของเกษตรกรมันสําปะหลังไทยต่อไปด้วย
วันนี้ตนได้มอบให้กรมการค้าภายใน เป็นเจ้าภาพเชิญภาคเอกชน เกษตรกร กระทรวงเกษตร ผู้เกี่ยวข้องทั้งหมดมาร่วมกันหามาตรการในการหาเครื่องมือเพื่อทําให้การขายหัวมันสดของเกษตรกรและการรับซื้อหัวมันสดของภาคเอกชนมีการกําหนดราคาที่เป็นธรรมของทั้งสองฝ่ายโดยลดการใช้ดุลยพินิจเพื่อกําหนดราคาตามความประสงค์ของฝ่ายใดฝ่ายหนึ่งให้น้อยที่ที่สุดโดยให้กรมการค้าภายในไปหารือร่วมกันและสรุปมาว่าจะมีกลไกอะไรที่ทําให้เป็นธรรม
สุดท้ายคือเรื่องโรคใบด่างในมันสําปะหลังซึ่งทุกฝ่ายกังวลจะมีผลกระทบต่อปริมาณการผลิตมันสําปะหลัง โดยครม.มติอนุมัติเงิน 248 ล้านบาทให้หน่วยงานที่เกี่ยวข้องไปเร่งรัดทําเรื่องการกําจัดโรคใบด่าง วันนี้ได้ไปเร่งรัดให้เกิดผลเป็นรูปธรรมและให้มารายงานให้คณะกรรมการทราบในวันที่ 11 พฤศจิกายน เช่นเดียวกัน เพื่อให้ผลผลิตเพียงพอสําหรับการใช้ในปีนี้และปีหน้า
ผู้สื่อข่าวรายงานว่าสําหรับคณะของนายจุรินทร์ ลักษณวิศิษฏ์ ในวันนี้ ร่วมกับ นายวีรศักดิ์ หวังศุภกิจโกศล รัฐมนตรีช่วยว่าการกระทรวงพาณิชย์ คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ ร่วมกับคณะจากกระทรวงเกษตร กระทรวงพาณิชย์ นายนิรัตน์ พงษ์สิทธิถาวร ผู้ว่าราชการจังหวัดอุดรธานีตัวแทนเกษตรกร และภาคเอกชน คือ เกี่ยวข้องทุกฝ่ายที่เกี่ยวข้อง